
[bookmark: TextBodyBegin]Европейският парламент,
–	като взе предвид своите предишни резолюции относно положението във връзка с правата на човека в Китай,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че шведският гражданин Гуй Минхай, издател и съсобственик на издателската къща „Mighty Current“ в Хонконг, известна с това, че издава критични спрямо китайското ръководство творби, беше отвлечен в Тайланд през октомври 2015 г. и впоследствие задържан в Китай; като има предвид, че отвличането му бе част от по-широки репресии от страна на Китай срещу установени в Хонконг издатели;
Б.	като има предвид, че през февруари 2020 г. китайски съд осъди Гуй Минхай на 10 години лишаване от свобода по обвинения в „незаконно предоставяне на разузнавателни данни в чужбина“ след таен и несправедлив съдебен процес; като има предвид, че му е било отказано подходящо правно представителство и достъп до шведските консулски служби; като има предвид, че настоящото му местонахождение все още не е известно;
В.	като има предвид, че на Гуй Минхай продължава да бъде отказван контакт със семейството му, което поражда сериозна загриженост относно здравословното му състояние след едно десетилетие лишаване от свобода;
1.	отново призовава за незабавното и безусловно освобождаване на Гуй Минхай; отбелязва с дълбока загриженост предстоящата десета годишнина от неговото отвличане и задържане и отново осъжда най-категорично отвличането му, произволния му арест, задържане и осъждане;
2.	изразява солидарност със семейството на Гуй Минхай, по-специално с дъщеря му Анджела Гуй, която продължава неуморно да се застъпва за освобождаването му;
3.	подчертава, че отказът на консулски достъп до Гуй Минхай представлява нарушение на задълженията на Китай съгласно Виенската конвенция; изразява сериозна загриженост във връзка със здравето на Гуй Минхай и отношението спрямо него в условията на лишаване от свобода; призовава китайските органи да му позволят незабавен достъп до независими медицински грижи по негов избор, както и безпрепятствен достъп до неговото семейство, до законен представител по негов избор и до консулски служители;
4.	подчертава, че този случай илюстрира наблюдавания в Китай модел на системни и транснационални репресии, цензура и нарушения на основните свободи, включително срещу адвокати, журналисти, хора на изкуството, защитници на правата на човека, етнически и религиозни малцинства и чуждестранни граждани;
5.	подчертава, че взаимното доверие и зачитането на правата на човека, включително правото на свобода на изразяване на мнение, свободата на печата и правото на публикуване, следва да бъдат в основата на отношенията между ЕС и Китай;
6.	призовава Китай да сложи край на цензурата, тормоза и сплашването на издатели, писатели, журналисти и представители на академичните среди;
7.	настоятелно призовава китайските органи да прекратят практиката на произволно задържане и изтръгнати със сила признания и незабавно да освободят всички задържани заради упражняването на основните свободи, включително адвокати, журналисти, хора на изкуството, представители на малцинствата и защитници на правата на човека;
8.	призовава ЕСВД, Комисията и държавите членки да продължат да повдигат въпроса за този случай на всички равнища на отношенията между ЕС и Китай, да гарантират защитата на гражданите на ЕС в чужбина и настоятелно да призоват Китай да освободи Гуй Минхай и да предостави информация за неговото състояние и местонахождение;
9.	настоятелно призовава Китай да ратифицира Международния пакт за граждански и политически права;
10.	възлага на своя председател да предаде настоящата резолюция на Съвета, Комисията, заместник-председателя на Комисията и върховен представител на Съюза по въпросите на външните работи и политиката на сигурност, държавите — членки на ЕС, и на правителството и Общокитайското събрание на народните представители на Китайската народна република.

